text: Politiet venter på, at ilden dør helt
  04 april 2017 kl. 03.55
  De tekniske undersøgelser af, hvad der forårsagede storbranden i virksomheden Poca i Hedensted, kan ikke gå i gang før i morgen onsdag. 
  Der er ikke noget, der tyder på, at Sydøstjyllands Politi kan komme i gang med de tekniske undersøgelser på brandtomten i Hedensted foreløbig. 
  Virksomheden Pocas bygning er brændt ned til grunden, og før de tekniske undersøgelser kan gå i gang, skal ilden være helt væk og de sørgelige rester kølet så meget ned, at ingen risikerer liv eller helbred ved at arbejde i dem.
  Ifølge vagtchef ved Sydøstjyllands Politi, Kenneth Ravnholt, kommer der nok til at gå et døgn, før det kan lade sig gøre.
  - Brandvæsenet er stadig i gang med at efterslukke på grunden, og den sidste melding vi fik fra dem var, at det kommer til at tage et døgns tid, siger Kenneth Ravnholt tirsdag morgen til TV SYD
  Kenneth Ravnholt gætter på, at politiet kan komme i gang med de tekniske undersøgelser onsdag.
  Her tirsdag morgen holder hjemmeværnet stadig området omkring Poca afspærret.
  